Internasionale Verslag – 14 April 2020 - Corona Krisissentrum
Tuis / COVID-19 / Internasionale Verslag – 14 April 2020
Internasionale Verslag – 14 April 2020
Terwyl ons binne die volgende dag of wat sal sien dat twee miljoen mense regoor die wêreld positief vir die koronavirus getoets het, is meer en meer lande besig om slim stelsels te ontwikkel ten einde inperkingsmaatreëls in fases op te hef.
Hier is vandag se hoof internasionale nuusbrokkies oor die koronapandemie:
Die dodetal weens COVID-19 het tot net meer as 120 000 gestyg. Sowat 24 000 hiervan is in die VSA, met Italië (21 000) tweede, Spanje (18 000) derde, Frankryk (15 000) vierde en die Verenigde Koninkryk wat met byna 11 500 die vyfde meeste sterftes in die wêreld aangemeld het. Selfs België het nou meer sterftes as China aangemeld. Daar bestaan egter toenemende skeptisisme oor of die getalle wat deur die Chinese owerhede aangemeld is, korrek is. Verdere verskille tussen sommige lande word veroorsaak weens die groot verskil in toetskapasiteit, sowel as die wyse waarop sterftes aangemeld word. In sommige lande word alle pasiënte wat sterf en wat die virus onder lede gehad het as iemand wat weens COVID-19 dood is, geklassifiseer. In ander lande word iemand wat sterf se hele mediese rekord in ag geneem.
Indië het sy staat van inperking tot 3 Mei verleng. Die Indiese bevolking is die grootste bevolking wat tans in 'n staat van inperking verkeer. Dominic Raab, Minister van Buitelandse Sake van die Verenigde Koninkryk, gaan na verwagting Donderdag aankondig dat Britte tot 7 Mei tuis moet bly en dat streng inperkingsmaatreëls eers daarna verslap sal word. Intussen het die Franse regering die staat van inperking in Frankryk tot 11 Mei verleng.
Oostenryk word vandag die eerste Europese land, waar streng inperkingsmaatreëls gegeld het, waar dit verslap word. Winkels regoor Oostenryk het vanoggend heropen en kleuterskole en laerskole het hulle deure heropen. Dié land se inperkingsmaatreëls, wat vir vier weke gegeld het, word in fases uitgefaseer. Dieselfde sal oor die volgende dae in lande soos Noorweë, Denemarke en Tsjeggië gebeur.
'n Groep van Duitsland se voorste wetenskaplikes het voorgestel dat die inperkingsmaatreëls wat tans in Duitsland geld, ook uitgefaseer moet word. Die Duitse bondskanselier, Angela Merkel, vergader môre (Woensdag) met die premiers van al 16 Duitse deelstate in 'n videokonferensie om te besluit hoe en wanneer die inperkingsmaatreëls in die wêreld se vierde grootste ekonomie uitgefaseer sal word.
Taiwan het gister vir die eerste keer in meer as 'n maand geen nuwe gevalle van die koronavirus aangemeld nie. Dié land is een van die beste voorbeelde van hoe die pandemie te bowe gekom kan word, sonder streng inperkingsmaatreëls. Tot dusver is slegs 393 gevalle van die virus in Taiwan aangemeld en slegs ses sterftes het weens COVID-19 plaasgevind. Taiwan was een van die eerste lande in die wêreld wat met 'n reisverbod, streng kwarantynmaatreëls en slim opsporingstelsels die verspreiding van die virus beveg het.
Heathrow Lughawe in Londen, het bekend gemaak dat daar in April 90% minder passasiers as normaalweg van die lughawe gebruik gaan maak. Terwyl meer as 1 miljoen werknemers regoor die wêreld reeds deur lugdienste tydelik of permanent afgelê is, is die direkte en indirekte werksverliese weens die sluiting van lughawens of die skerp afname in die gebruik van lughawens, ook baie groot. Personeel by lughawens in en om Londen se salarisse is reeds met 15% verminder. Werksverliese by lugdienste en lughawens kom tans regoor die wêreld voor. Die Amerikaanse Reisvereniging beraam dat die bedryf in die VSA vanjaar meer as 900 miljard dollar aan inkomste gaan verloor. Sowat 10% van alle werksgeleenthede in die VSA hou direk of indirek met die reisbedryf verband.
Die Chinese regering het streng maatreëls ingestel om mense wat moontlik die koronavirus onder lede kan hê te verhoed om die land binne te kom. Daar was die afgelope paar dae weer 'n toename in koronavirusgevalle in China en volgens owerhede in dié land is dit veral weens persone wat die virus onder lede het en wat dan na China reis. Meer as 100 nuwe gevalle is gister in China aangemeld, die meeste in meer as vyf weke. In Heilongjiang, 'n noordelike provinsie van China, word vergoeding aangebied aan enigiemand wat inligting aan die owerhede verskaf oor mense wat onwettig oor die grens vanaf Rusland, China probeer binnekom.
Die afname in nuwe gevalle van persone wat positief vir die koronavirus in Australië en Nieu-Seeland toets, duur steeds voort terwyl beide lande tans 'n staat van inperking het. Die inperkingsmaatreëls in Nieu-Seeland is heelwat strenger as in Australië. In Australië is daar Sondag en Maandag daagliks 63 nuwe gevalle aangemeld, terwyl daar Maandag slegs 8 nuwe gevalle in Nieu-Seeland aangemeld is. Daar word verwag dat die regering in Nieu-Seeland volgende week sal aankondig hoe en wanneer die inperkingsmaatreëls verslap gaan word. In Australië het die regering aangedui dat streng maatreëls wat mense verbied om te reis en byeenkomste te hou nog vir etlike weke mag geld.
Ten minste twee miljoen huiseienaars in die VSA slaag nie tans daarin om hulle huispaaiemente te betaal nie. Teen 5 April was 3,74% van huislenings in die VSA agterstallig, wat heelwat hoër is, as die 2,73% aan die einde van Maart. 'n Ekonoom van die Mortgage Bankers Association in die VSA sê dat banke verwag dat dié syfer nog heelwat gaan styg. Huiseienaars met huislenings kan volgens die reddingspakket wat verlede maand deur die Amerikaanse kongres goedgekeur is, aansoek doen vir die uitstel van hulle paaiemente indien hulle weens die koronapandemie inkomste verloor het.
'n Span navorsers by die Universiteit van Hong Kong het bevind dat die koronavirus baie stabiel bly in kouer temperature terwyl die virus vinnig in hoër temperature vernietig word. Dit kan moontlik een rede wees waarom lande met hoër temperature vanaf Januarie tot Maart harder deur die koronapandemie getref is as warmer lande. Volgens die navorsers het temperature nie 'n invloed op oordrag van die virus wanneer iemand hoes of nies en 'n ander persoon die virus deur die lug inkry nie. Wanneer die virus egter op oppervlaktes soos deurhandvatsels beland, kan dit vinniger in warmer temperature as in kouer temperature vergaan.